CELEX: 62009TN0174
Language: et
Date: 2009-04-27 00:00:00
Title: Kohtuasi T-174/09: 27. aprillil 2009 esitatud hagi — Complejo Agrícola versus komisjon

4.7.2009   
            
            
               ET
            
            
               Euroopa Liidu Teataja
            
            
               C 153/48
            
         27. aprillil 2009 esitatud hagi — Complejo Agrícola versus komisjon
   (Kohtuasi T-174/09)
   2009/C 153/91
   Kohtumenetluse keel: hispaania
   
      Pooled
   
   
      Hageja: Complejo Agrícola, SA (Madrid, Hispaania) (esindajad: advokaadid A. Menéndez Menéndez ja G. Yanguas Montero)
   
      Kostja: Euroopa Ühenduste Komisjon
   
      Hageja nõuded
   
   
               —
            
            
               tunnistada käesolev hagi vastuvõetavaks;
            
         
               —
            
            
               tühistada komisjoni 12. detsembri 2008. aasta otsuse 2009/95/EÜ (1) artikkel 1 koos I lisaga osaliselt niivõrd, kuivõrd nendega tunnistatakse ala „Acebuchales de la Campiña Sur de Cádiz” (kood ES 6120015) ühenduse tähtsusega alaks (edaspidi „ÜTA Acebuchales”) ja kehtestatakse taas täielikult COMPLEJO AGRÍCOLA õigus teostada omandiõigust põllumajandusettevõtte osale, millel ei ole ühenduse tähtsusega alaks valimiseks vajalikku ökoloogilist väärtust;
            
         
               —
            
            
               mõista kohtukulud välja Euroopa Ühenduste Komisjonilt.
            
         
      Väited ja peamised argumendid
   
   Käesolevas menetluses vaidlustatud otsusega kinnitati nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta (2) artikli 4 lõike 2 sätete kohaselt Vahemere biogeograafilises piirkonnas asuvate ühenduse tähtsusega alade teine ajakohastatud loetelu. Vaidlustatud otsuses välja valitud ja säilitatud ühenduse tähtsusega alade seas on ÜTA Acebuchales, mille pindala on 26 475,31 hektarit ning mille koordinaadid on järgmised: pikkuskraad 5° 57′ 4″ W ja laiuskraad 36° 24′ 2″.
   Vaidlustatud otsusega arvati hagejale kuuluva põllumajandusettevõtte, mille pindala on 1 759 hektarit (edaspidi „põllumajandusettevõte”) ÜTA Acebuchales hulka. ÜTA Acebuchales väljavalimisest alates kohaldub sellele maatükile automaatselt direktiivi 92/43 artikli 6 lõigetes 2, 3 ja 4 ettenähtud kaitsekorraldus. See kaitsekorraldus piirab hageja võimalusi ÜTA Acebuchales’i hulka arvatud ettevõtte osa kasutada ja sellest kasu saada.
   Hageja märgib oma väidete toetuseks:
   
               —
            
            
               komisjon tegi ÜTA Acebuchales’i selle osa ümbermõõdu kindlaks määramisel, mis puudutab hagejale kuuluvat põllumajandusettevõtet, vea, mis tuleneb direktiivi 92/43 I, II ja III lisas ettenähtud kriteeriumite väärast kohaldamisest;
               Nagu keskkonnanõustamise äriühingu Istmo üksikasjalik keskkonnaruanne näitab, ei vasta asjaomase ÜTA Acebuchales’ põllumajandusettevõtte ' 94, 877 hektarit 1 759 hektarist ökoloogilistele tingimustele, mis direktiivis 92/43 on ühenduse tähtsusega alade hulka kuulumiseks seatud. Direktiivi 92/43 III lisas esitatud kriteeriumite väära kohaldamise tõttu on kuulutatud suur osa hagejale kuuluvatest ökoloogilise väärtuseta aladest ühenduse tähtsusega alaks, millega on muu seas rikutud ühenduse õiguse proportsionaalsuse ja seaduslikkuse põhimõtet;
            
         
               —
            
            
               sellest tuleneb, et hageja omandiõigust kasutada talle kuuluvate asjaomase ÜTA Acebuchales’i põllumajandusettevõtte osi, millel puudub ökoloogiline väärtus, ja saada neist kasu, piiratakse õigustamatult ja ebaproportsionaalselt;
            
         
               —
            
            
               hageja ei ole saanud võtta osa ÜTA Acebuchales’ väljavalimise menetlusest ega saada teavet selle olemasolu kohta enne vaidlustatud otsuse avaldamist, millega on rikutud tema õigust anda seletusi ja ka õiguskindluse põhimõtet.
            
         
      (1)  Komisjoni 12. detsember 2008. aasta otsus 2009/95/EÜ, millega võetakse vastavalt nõukogu direktiivile 92/43/EMÜ vastu Vahemere biogeograafilises piirkonnas asuvate ühenduse tähtsusega alade teine ajakohastatud loetelu (teatavaks tehtud numbri K(2008) 8049 all) (ELT L 43, lk 393).
   
      (2)  (EÜT L 206, lk 7; ELT eriväljaanne 15/02, lk 102).